DTAC ร่วมมือกับ TIJ-Robinhood ลุยโครงการ “ดีแทค เน็ตทำกิน” ช่วยผู้ประกอบการ
DTAC ร่วมมือ TIJ-Robinhood เดินหน้าโครงการ “ดีแทค เน็ตทำกิน” เปิดโอกาสช่วยเหลือผู้ประกอบการทดลองตลาดและเรียนรู้ประสบการณ์การค้าขาย เสริมสร้างอาชีพและรายได้บนแอปพลิเคชัน Robinhood
DTAC ร่วมมือ TIJ-Robinhood เดินหน้าโครงการ “ดีแทค เน็ตทำกิน” เปิดโอกาสช่วยเหลือผู้ประกอบการทดลองตลาดและเรียนรู้ประสบการณ์การค้าขาย เสริมสร้างอาชีพและรายได้บนแอปพลิเคชัน Robinhood
20 ก.ค. 2565

ในทุกๆ ปี มีผู้กระทำผิดจำนวนมากกว่าแสนคนได้รับโอกาสเดินกลับเข้าสู่สังคมอีกครั้ง แต่ไม่ใช่ทุกคนที่จะกลับออกสู่เส้นทางปกติและสวยงาม จากข้อมูลอัตราผู้กระทำความผิดซ้ำ (Recidivism Rates/Reoffending Rates) โดยกระทรวงยุติธรรม ปี พ.ศ. 2565 ในเดือน กรกฎาคม ระบุว่า ในช่วงเวลา 3 ปีที่ผ่านมา มีผู้ก้าวพลาดกว่า 13% ออกมากระทำผิดซ้ำและต้องเดินกลับสู่เส้นทางเดิม 
โดยเฉพาะผู้กระทำผิดในคดียาเสพติดที่มีอัตรากระทำผิดซ้ำสูงที่สุด คิดเป็นจำนวน 4,013 คน ซึ่งปัญหาการกระทำผิดซ้ำเกิดจากการขาด “โอกาส” ทางการศึกษาและอาชีพ ทั้งนี้ ผลกระทบด้านลบดังกล่าวยังส่งผลต่อภาพรวมของสังคมและเศรษฐกิจในทุกระดับและทุกภาคส่วน ซึ่งเป็นการสะท้อนถึงประสิทธิภาพของกระบวนการยุติธรรมในปัจจุบัน อันจะนำไปสู่แนวโน้มที่ประชาชนและสังคมจะให้ “โอกาส” แก่ผู้ที่กระทำผิดมาแล้วน้อยลง
ดร.อณูวรรณ วงศ์พิเชษฐ์ รองผู้อำนวยการ สถาบันเพื่อการยุติธรรมแห่งประเทศไทย (องค์การมหาชน) หรือ Thailand Institute of Justice (TIJ) เปิดเผยว่า ด้วยวิสัยทัศน์และพันธกิจของสถาบันเพื่อการยุติธรรมแห่งประเทศไทย (องค์การมหาชน) หรือ TIJ ที่มุ่งส่งเสริมการเปลี่ยนแปลง (Promoter of Change) ด้านการยกระดับกระบวนการยุติธรรม TIJ เชื่อเป็นอย่างยิ่งว่า การพัฒนาศักยภาพบุคลากร (Capacity Building) สามารถนำมาสู่การลดปัญหาการกระทำผิดซ้ำได้ ซึ่งที่ผ่านมา TIJ  ได้มีโครงการ “Hygiene Street Food สร้างโอกาส” มุ่งส่งเสริมให้ผู้พ้นโทษสามารถกลับไปเป็นประชากรที่มีคุณภาพของสังคมได้อีกครั้ง
โดยผ่านการอบรมหลักสูตรเชิงปฏิบัติการ ฝึกทักษะ และสร้างอาชีพขายอาหารให้กับผู้พ้นโทษอย่างยั่งยืน อาทิ การเสริมสร้างองค์ความรู้ทั้งด้านสูตรอาหาร และการสนับสนุนวัตถุดิบในการออกร้าน ทั้งนี้ การตั้งเป้าหมายในการลดลงของอัตราการกระทำผิดซ้ำอย่างเป็นรูปธรรมจำเป็นต้องแก้ไขทั้งระบบ และได้รับความร่วมมือจากทุกภาคส่วนที่เกี่ยวข้อง ไม่ว่าจะเป็นภาคสังคม ภาครัฐ และภาคเอกชน เพื่อให้สามารถเอื้อต่อการสร้างอาชีพ รวมถึงโอกาสจากสังคมและคนรอบข้างให้กลุ่มผู้ก้าวพลาดสามารถเดินกลับเข้าสู่ครรลองและกลับไปใช้ชีวิตในสังคมได้อย่างภาคภูมิ
นายชารัด เมห์โรทรา ประธานเจ้าหน้าที่บริหาร บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC กล่าวว่า ดีแทคมุ่งส่งเสริมการเข้าถึงบริการการเชื่อมต่อที่เท่าเทียม และการเสริมสร้างทักษะดิจิทัลสำหรับทุกคน (Digital Upskilling)
โดยเฉพาะอย่างยิ่งในประชากรกลุ่มเปราะบางเพื่อให้สามารถเข้าถึงโอกาสและใช้ประโยชน์จากเทคโนโลยีดิจิทัล และการเชื่อมต่อ โดยมีโครงการ “ดีแทค เน็ตทำกิน” เป็นภารกิจหลักในการลดความเหลื่อมล้ำทางดิจิทัล ช่วยเหลือกลุ่มเปราะบางในสังคมไทย ครอบคลุมกลุ่มผู้สูงอายุ กลุ่มผู้พิการ กลุ่มชาติพันธุ์ และกลุ่มผู้เคยก้าวพลาด ผ่านทีมผู้สอนที่จะช่วยติดอาวุธทักษะทางดิจิทัลให้ผู้ประกอบการรายย่อยสามารถอยู่รอดและเติบโตได้ท่ามกลางวิกฤตเศรษฐกิจ
อีกทั้งดีแทคเชื่อเป็นอย่างยิ่งว่าเทคโนโลยีการสื่อสารและการเข้าถึงอินเทอร์เน็ตเป็น “ตัวเร่ง” ให้เกิดการเติบโตทางเศรษฐกิจทั้งในระดับปัจเจกบุคคล สังคม และประเทศ
โดยที่ผ่านมา โครงการดีแทค เน็ตทำกิน ได้ช่วยเหลือผู้ประกอบการกลุ่มเปราะบางไปแล้วกว่า 10,555 คน ครอบคลุม 4 ภูมิภาคทั่วประเทศ โดยสามารถช่วยเพิ่มรายได้ผ่านช่องทางออนไลน์กว่า 50% ให้กับผู้ประกอบการ และได้ส่งแคมเปญช้อปเรียกยิ้ม ในปี พ.ศ. 2564 เปิดพื้นที่ให้ผู้ประกอบการได้ทดลองวิชาทำกินออนไลน์ท่ามกลางสถานการณ์การแพร่ระบาดของโควิด-19 ซึ่งเป็นการช่วยผลักดันโอกาสและแรงบันดาลใจ โดยผู้ประกอบการสามารถเพิ่มยอดขายได้ถึง 41% และมีจำนวนผู้ติดตามเพจเพิ่มขึ้นถึง 90 คน ต่อ แบรนด์ ซึ่งความสำเร็จนี้ได้ต่อยอดมาสู่แคมเปญชิมเรียกยิ้ม เพื่อเปิดโอกาสและพื้นที่ให้ผู้ประกอบการผู้เคยก้าวพลาดได้ทดลองตลาดและเรียนรู้ประสบการณ์การค้าขายจริงบนช่องทางออนไลน์
นายสีหนาท ล่ำซำ ประธานเจ้าหน้าที่บริหาร บริษัท เพอร์เพิล เวนเจอร์ส จำกัด ผู้พัฒนาและให้บริการแพลตฟอร์ม “Robinhood”  กล่าวว่าจุดเริ่มต้นของแพลตฟอร์ม Robinhood เกิดขึ้นจากความต้องการช่วยเหลือ “คนตัวเล็ก” ให้สามารถฝ่าวิกฤตโควิด-19 ด้วยการไม่เก็บค่า GP กับร้านอาหาร ด้วยพันธกิจหลักของ Robinhood ในการสร้างโมเดลธุรกิจเพื่อสังคมมีเป้าหมายสำคัญ
ทั้งนี้ เพื่อช่วยเหลือผู้ประกอบการรายเล็กที่เป็นกำลังสำคัญของประเทศ ความร่วมมือในครั้งนี้ Robinhood หวังเป็นอย่างยิ่งว่าแคมเปญชิมเรียกยิ้มที่ผู้ประกอบการได้มีหน้าร้านจริงบนแอปพลิเคชัน Robinhood จะสามารถเป็นอีกหนึ่งช่องทางในการสร้างรายได้ อีกทั้งยังช่วยส่งต่อรอยยิ้มและกำลังใจให้กับผู้ประกอบการผู้เคยก้าวพลาดในการเลือกใช้เส้นทางออนไลน์ได้มีโอกาสสร้างรายได้และสร้างอาชีพอีกด้วย สามารถติดตามเรื่องราวสร้างแรงบันดาลใจและสินค้า #ชิมเรียกยิ้ม ของผู้ประกอบการผู้เคยก้าวพลาด 9 รายที่ใช้โอกาสจากทักษะดิจิทัลปูเส้นทางอาชีพเพื่อกลับเข้าสู่สังคมอย่างภาคภูมิอีกครั้งที่เฟซบุ๊ก ดีแทค เน็ตทำกิน วันนี้ – 30 กรกฎาคม 2565